**Sastanak Novosadske mreže za decu NSMEDE na temu**

**„UNAPREĐENJE SARADNJE INTERRESORNE KOMISIJE U ZAJEDNICI“**

**Beleška sa sastanka**

Vreme: 01.03.2016. 12.00-14.30

Mesto: ŠOSO „Milan Petrović“ u ulici Bate Brkića bb, Novi Sad

Prisutni: predstavnici/e ŠOSO “Milan Petrović”, Doma zdravlja Novi Sad, Centra za socijalni rad grada Novog Sada, Pokrajinskog zavoda za socijalnu zaštitu, Centra za proizvodnju znanja i veština, Unicef Srbija, Gradske uprave za dečiju i socijalnu zaštitu grada Novog Sada, Interresorne komisije grada Novog Sada.

Sastanak je održan s obzirom na to su na poslednjem sastanku Mreže NSMEDE koji je održan 28. januara, kao i više puta pre toga, prepoznati I istaknuti konkretni problemi koji se odnose na nedovoljnu koordinaciju I međusobnu informisanost aktera u lokalnoj zajednici I sa tim u vezi, teškoće u implementaciji preporuka Interresorne komisije, od strane drugih aktera u lokalnoj zajednici. Problemi postoje u vezi sa pružanjem usluge ličnog pratioca i pedagoškog asistenta, kao i upisa mladih u srednje škole koji su bili prethodno u inkluzivnom obrazovanju. Evidentan je i veliki pritisak koji postoji na IRK od strane roditelja, jer veliki broj dece u gradu ima potrebu za defektološkim i logopedskim tremanima, koje u ovom momentu prema rešenju IRK pruža Škola “Milan Petrović”.

Teme sastanka bile su

1. **Aktuelne prepreke i izazovi u radu IRK u Novom Sadu (**Pružanje usluge ličnog pratioca i pedagoškog asistenta za decu sa smetnjama u razvoju, Upis mladih u srednje škole koji su bili prethodno u inkluzivnom obrazovanju, Realizacija tretmana po rešenju IRK)
2. **Potrebe i mogućnosti za saradnjom IRK sa akterima u zajednici** (Koji oblici saradnje trenutno postoje, Oblici saradnje koji mogu da budu razvijeni, Koji akteri su trenutno uključeni a ko još od aktera bi trebalo da se uključi)

**Tok sastanka**

Sastanak je otvorila Marina Vukotić ispred Novosadske mreže za decu. Potom je usledila diskusija o ličnim pratiocima kao prvoj temi koja je otvorena. U Novom Sadu je tokom 2015. godine bilo angažovano oko 1000 ličnih pratilaca. Lokalna samouprava je prepoznala uslugu, izdvojila značajna sredstva za njenu realizaciju. Centar za socijalni rad je ustanova kojoj su transferisana sredstva za lične pratioce. Konstatovano je da lični pratioci nisu prošli adekvatne obuke, da često ne znaju razliku između pedagoškog asistenta i ličnog pratioca, kao i da škole nemaju nikakve ingerencije nad njima u smislu praćenja njihovog rada, s obzirom na to da oni ulaze u školu sa detetom koje prate. Takođe, postavljeno je pitanje koordinacije rada ličnih pratilaca i pitanje opštih uslova za zapošljavanje jer ulaze u ustanovu - ko ih monitoriše, da li se radi procena ili selekcija, da li imaju lekarska uverenja i uverenja o nekažnjavanju i sl.

Pokrajinski zavod za socijalnu zaštitu je istakao da je lični pratilac lokalna usluga socijalne zaštite koja treba da bude realizovana od strane odabranog pružaoca usluge, koji potom vrši regrutaciju, selekciju i obuku ličnih pratilaca. Takođe, izrađuje se individualni plan usluge za svako dete u saradnji sa detetom i porodicom, i u taj proces treba da bude uključena i škola. Individualni plan usluge izrađuje odabrani pružalac usluge. Pružalac usluge može biti škola, nevladina organizacija, centar za socijalni rad, privatno lice. Konkretno, u Novom Sadu je za 2016. godinu već izdvojen budžet za ovu uslugu i nema prostora za promene, a za sledeću godinu je predloženo da se realizuje i informativna kampanja (NSMEDE) i radi na tome da grad definiše poziv za pružaoce usluga i izabere pružaoca usluge koji će koordinirati rad ličnih pratilaca.

Zaključeno je da je lokalna samouprava napravila značajan iskorak da za ovako velik broj dece nađe rešenje i izdvoji sredstva za lične pratioce i da treba da postoji pružalac usluge. Postoji dobra volja grada da se u tom pravcu dalje radi i da bi trebalo koristiti model dobre prakse u Beogradu i Ivanjici gde ovu uslugu pružaju nevladine organizacije. Dogovoreno je da se do juna meseca organizuje stručni skup na kojem bi predstavnici pružalaca usluge Lični pratilac iz Beograda ili Ivanjice preneli svoja iskustva o načinu organizacije usluge i intersektorskoj saradnji odnosno uključivanju ključnih aktera (posebno škole). Lokalna intersektorska mreža za decu može da se uključi tako što će promovisati uslugu i raditi na informisanju javnosti o ulozi ličnih pratilaca, i da, kao i do sad, podstiče dijalog i diskusiju o svim otvorenim pitanjima. Takođe, dogovoreno je i da će ŠOSO „Milan Petrović“ u martu na aktivu direktora osnovnih i srednjih škola odnosno sa koordinatorima timova za inkluziju u novosadskim školama održati sastanak na kojem će se izlistati problemi i predložiti moguća rešenja koja bi onda išla kao predlog ka svim školama.

Predstavnici Doma zdravlja Novi Sad otvorili su temu izdavanja lekarskih uverenja za decu sa smetnjama koja se upisuju u srednju školu i predložili da se ovaj posao prenese na zdravstvenu komisiju pri školskoj upravi. S obzirom da predstavnici školske uprave nisu bili prisutni na sastanku, predloženo je da se inicira sastanak sa školskom upravom na ovu temu odnosno da Dom zdravlja direktno komunicira sa školskom upravom s obzirom na to da je već mart mesec i ciklus upisa za školsku 2016-17 već počinje.

Predstavnica Unicefa predstavila je planove Unicefa za podršku domovima zdravlja i osnivanju škola roditeljstva. Na kraju sastanka ostalo je otvoreno pitanje osnovnog obrazovanja odraslih na institucionalnom smeštaju koje je pokrenula Slavica Marković (ko daje mišljenje za upis u školu, da li je potrebno da neko uputi korisnike itd).